કપડવંજ તાલુકાના નિરમાલી ગામમાં કિરણભાઈ નગીનભાઈ દેવીપૂજક રહે છે. તેઓની બહેન સંગીતાબેનનાં(ઉવ.૩૫) લગ્ન મોટી ઝેર ગામના મુકેશભાઈ ધમાભાઈ દેવીપૂજક સાથે જ્ઞાતિના રીતિરીવાજ મુજબ કર્યા હતા. લગ્નજીવન દરમિયાન સંગીતાબેને બે દીકરા અને એક દીકરીને જન્મ આપ્યો હતો. મુકેશભાઈ છૂટક મજૂરી કરી કુંટુંબનું ભરણપોષણ કરે છે. હાલમાં મગફળી વીણવાની સીઝન ચાલુ હોય મુકેશભાઈ તથા સંગીતાબેન અન્ય મજૂરો સાથે દહેગામ તાલુકામાં મજૂરી કામ અર્થે રોજ જતા હતા. દરમિયાન રવિવારે મુકેશભાઈ મજૂરીએ ગયા હતા. પરંતુ સંગીતાબેન મજૂરીએ ગયા ન હતા. સાંજના સમયે મોટી ઝેરથી પિયર નિરમાલી આવવા નીકળ્યા હતા. પરંતુ મોડી રાત સુધી તે ભાઈના ઘરે નિરમાલી પહોંચ્યા ન હતા. દરમિયાન સોમવારે સવારે નિરમાલી ગામના હસમુખભાઈ જોઈતારામ પટેલના દિવેલાના પાકવાળા ખેતરમાં કોઈ મહિલાની લાશ પડી હોવાની જાણ ગામમાં થતાં લોકોના ટોળેટોળાં ઘટનાસ્થળે ઉમટી પડ્યા હતા. આ બનાવની જાણ કપડવંજ રૂરલ પોલીસ મથકે થતાં પોલીસ ઘટનાસ્થળે પહોંચી ગઈ હતી. પોલીસ તપાસમાં મૃતક મહિલા ગામની પરિણીત યુવતી સંગીતાબેન દેવીપૂજક હોવાનું ખુલ્યુ હતું. પોલીસે ખેતરની આજુબાજુ તપાસ કરતાં બાજુમાં આવેલા જયંતિભાઈ અંબાલાલ પટેલના પડતર ખેતરમાંથી મહિલાના કપડા મળી આવ્યા હતા. જ્યારે તેનાં મોંઢાના ભાગે સાડી બાંધી લાશને ઢસડીને દિવેલાના પાકવાળા ખેતરમાં પુરાવાનો નાશ કરવા લાશને ફેંકી દઈ અજાણ્યા હત્યારા ફરાર થઈ ગયા હોવાની આશંકા સેવાઈ રહી છે.